Diari Oficial de la Generalitat Valenciana


Sumari del DOGV 8441, del 11-12-2018 (2018/11456)

RESOLUCIÓ de 23 de novembre de 2018, de la Intervenció General de la Generalitat, per la qual es dicten instruccions per a l'execució de l'Acord de 31 d'octubre de 2018, del Consell, d'aplicació del control financer permanent en substitució de la intervenció prèvia per al reconeixement de les obligacions derivades d'expedients de rescabalament per enriquiment injust en la conselleria competent en matèria de sanitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8441

Data del DOGV
:   11-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11261


Data del document
:   23-11-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 23 de novembre de 2018, de la Intervenció General de la Generalitat, per la qual es dicten instruccions per a l'execució de l'Acord de 31 d'octubre de 2018, del Consell, d'aplicació del control financer permanent en substitució de la intervenció prèvia per al reconeixement de les obligacions derivades d'expedients de rescabalament per enriquiment injust en la conselleria competent en matèria de sanitat. [2018/11045]  
  
  
La Llei 1/2015, d'hisenda pública, del sector públic instrumental i de subvencions en el títol VI configura el control intern sobre la base de tres modalitats diferents d'exercici que són: la funció interventora, el control financer i l'auditoria pública.  
El 31 d'octubre de 2018 el Consell va acordar, a proposta d'aquesta Intervenció General, l'aplicació del control financer permanent en substitució de la funció interventora per als expedients de reconeixement d'obligacions derivades d'expedients de rescabalament per enriquiment injust per a l'àmbit de la conselleria competent en matèria de sanitat.  
  
El control financer permanent, la realització del qual correspon a les intervencions delegades, té per objecte la verificació, d'una forma contínua, de la situació i el funcionament en l'aspecte economicofinancer, a fi de comprovar el compliment de la normativa i directrius que els regeixen i que la seua gestió s'ajusta, en general, als principis de bona gestió financera i, en particular, al compliment de l'objectiu d'estabilitat pressupostària, equilibri financer i deute públic.  
A fi de concretar tècniques, procediments i regles que han d'imperar en aquesta concreta actuació de control, la Intervenció General de la Generalitat, en el marc dels principis generals d'actuació del control intern que preveu l'article 94 de la Llei 1/2015 i en relació amb l'apartat tercer del referit Acord del Consell de 31 d'octubre dicta les següents  
  
  
Instruccions  
  
Primera. Àmbit d'aplicació  
Són objecte de la present instrucció els expedients de reconeixement de les obligacions que es deriven de les resolucions de la conselleria competent en matèria de sanitat per les quals s'acorde el rescabalament per enriquiment injust als quals resulte aplicable l'Acord del Consell de 31 d'octubre de 2018.  
  
Segona. Sobre el procediment de gravació i comptabilització de les obligacions adquirides  
1. La Viceintervenció General d'Administració Sanitària comptabilitzarà les propostes de retenció de crèdit (RA) que donen suport a l'expedient de rescabalament per enriquiment injust.  
Una vegada aprovada la resolució de l'expedient de rescabalament per enriquiment injust, la persona titular de la conselleria competent en matèria de sanitat, amb l'autorització prèvia pel Consell, d'acord amb la tramitació prevista en els articles 106.3 i, si escau, 39.5 de la Llei 1/2015, marcarà els documents comptables RA esmentats en l'apartat anterior com a expedients de rescabalament per enriquiment injust i subjectes a control financer permanent en el manteniment d'expedients de crèdit (RA) habilitat en el sistema d'informació comptable de la Generalitat.  
2. Les persones que resulten competents en virtut de la Resolució d'11 de juliol de 2018, de la Conselleria de Sanitat Universal i Salut Pública, per la qual es deleguen competències en matèria de contractació administrativa i de gestió econòmica, signaran electrònicament un document-relació d'autorització per a la gravació de totes les propostes comptables incloses en cada expedient de crèdit, comprensiu de les obligacions que s'hagen inclòs en l'expedient de rescabalament.  
  
Una vegada signat el document esmentat els centres gestors podran gravar les respectives propostes comptables RA/ADOK per a la seua comptabilització automàtica en compliment de l'apartat segon de l'Acord del Consell de 31 d'octubre, mitjançant el procés informàtic habilitat a aquest efecte en el sistema d'informació comptable. Els centres gestors hauran d'obtindre els documents de control corresponents, que seran arxivats juntament amb la documentació suport de les obligacions reconegudes incloses en l'expedient de rescabalament (factures, albarans i, si escau, full de comanda d'ORION, etc.) i els mantindran a la disposició de la Intervenció Delegada per a la realització de les actuacions de control financer que pertoquen.  
3. El document d'autorització per a l'enregistrament de les propostes comptables a què es refereix l'apartat anterior contindrà els camps següents: número de RUF, número de factura, data de factura, classificació orgànica, classificació funcional, classificació econòmica (a nivell de subconcepte), import, CIF del proveïdor, nom del proveïdor i endossatari, si escau. Es remetrà a les intervencions delegades corresponents, juntament amb una versió d'aquest en format full de càlcul, i servirà de base per a determinar la població a l'efecte de realitzar el control financer permanent.  
  
Tercera. Sobre les comprovacions a efectuar  
1. La Intervenció Delegada seleccionarà, per cada expedient de crèdit i en funció dels mitjans disponibles, una mostra de les obligacions reconegudes mitjançant tècnica de mostreig numèric per mètodes informàtics, de la qual es deixarà constància en l'informe de control.  
A continuació, es requerirà els centres gestors que aporten els documents seleccionats, juntament amb l'expedient complet d'aprovació del rescabalament per enriquiment injust i la resta de documentació que done suport al reconeixement de les obligacions incloses en aquest.  
  
2. Les intervencions delegades, en els seus respectius àmbits, comprovaran la coincidència entre els aspectes que a continuació es detallen, i sol·licitaran dels centres gestors, si és el cas, justificació de la diferència:  
- Contingut i import de l'expedient de rescabalament per enriquiment injust aprovat.  
- Factures la proposta comptable de les quals ha sigut autoritzada en cada expedient de crèdit.  
- Obligacions la proposta de pagament de les quals ha sigut efectivament comptabilitzada.  
3. Sobre la mostra determinada segons l'apartat 1 anterior, es realitzaran les verificacions pròpies que s'efectuen per als expedients de reconeixement d'obligacions en el curs de la funció interventora recollides en l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa i especialment les assenyalades en el punt 3 de l'apartat segon d'aquest.  
4. Sense perjudici del que s'ha assenyalat en els apartats anteriors, la Intervenció Delegada actuant podrà practicar totes les verificacions que estime convenient.  
  
Quarta. Sobre els informes a emetre  
1. Per cada expedient de rescabalament s'emetrà un informe parcial de control financer permanent amb expressió del resultat obtingut en l'actuació que es remetrà a la persona titular de la conselleria competent en matèria de sanitat. La tramitació d'aquests informes s'ajustarà al que s'ha assenyalat en les disposicions dotze i següents de la Resolució de 29 de març de 2017, de la Intervenció General de la Generalitat, per la qual es dicten instruccions en relació amb l'exercici del control financer permanent.  
2. En l'Informe anual de control financer permanent, s'inclouran, si escau, els aspectes que resulten més significatius de l'actuació realitzada segons el parer de l'interventor delegat actuant.  
3. En l'Informe general sobre els resultats més significatius de l'execució del Pla de control financer permanent elaborat per la Intervenció General de la Generalitat es farà esment específic dels resultats obtinguts per les intervencions delegades en el desenvolupament d'aquesta actuació.  
  
Cinquena. Efectes i publicació  
La present resolució produirà efectes a partir de l'endemà de la publicació en el Diari Oficial de la Generalitat Valenciana.  
  
València, 23 de novembre de 2018.- La interventora general: Amparo Adam Llagües.